text: Skal - skal ikke konflikte
  01 november 2012 kl. 12.29
  På et stormøde hos 3F i Billund diskuterede repræsentanter fra flere fagforeninger hvordan lavpris-selskabet Ryanair kan tvinges til at skrive under på en dansk overenskomst. Udfaldet af mødet vil afgøre, om der skal konfliktes i Billund Lufthavn.
  3F, Dansk Metal, HK og Service-Forbundet er utilfredse med, at Ryanair, som har oprettet regional base i Billund, nægter at tegne en dansk overenskomst med kabinepersonalet.
  Og nu frygter de danske fagforeninger også, at selskabet vil flyve jord-personale ind, som ikke får dansk overenskomstmæssig løn for deres arbejde. Og vel at mærke en løn, der ligger langt under, hvad andre tjener i lufthavnen.
  
  Undergravende
  -Det vil undergrave arbejdsmarkedet for vore medlemmer, siger formanden for HK/Privat i Sydjylland, Henny Fiskbæk. 
  Mødet ventes at vare til kl. 14.
  
  Ønsker ikke konflikt
  Fagforeningerne har tidligere spurgt deres medlemmer i Billund Lufthavn om, hvordan de stiller sig til en eventuel konflikt og blokade a la Vejlegården. 
  Stemningen var ikke positiv. Bl.a. fordi Ryanair truer med at flytte sine ruter, som er en meget væsentlig indtægtskilde for lufthavnen på heden.
  